2000-yilda ekinlarning oʻsish davrida Norin-Sirdaryo havzasi suv resurslaridan samarali foydalanishga doir kechiktirib boʻlmaydigan chora-tadbirlar toʻgʻrisida
(resolution, 2021-02-22)

Keyingi yillarda suv resurslaridan isrofgarchilik bilan foydalanish sugʻorish suvlarini ishlatishning koʻpayishiga olib keldi. Masalan, ekinlarning oʻsish davrida norma boʻyicha 1 gektar hisobiga moʻljallangan 8,0 — 8,5 ming kub metr oʻrniga amalda 12,0 — 13,0 ming kub metr suv sarflanmoqda. Natijada koʻpgina mintaqalarda yerlarning meliorativ holati yomonlashmoqda va botqoqlanish hollari yuz bermoqda, shuningdek tuproq unumdorligi va qishloq xoʻjaligi ekinlari hosildorligi pasaymoqda. Qishloq xoʻjaligi ekinlarini oʻstirish boʻyicha agrotexnika tadbirlari baʼzan yuqori sugʻorish normasi bilan tez-tez sugʻorishlardan iborat boʻlib qolmoqda, natijada moddiy xarajatlar va tegishli ravishda qishloq xoʻjaligi mahsulotlari tannarxi oshmoqda. Bunday hollar Jizzax, Namangan, Sirdaryo, Toshkent, Fargʻona viloyatlarida kuzatilmoqda. Norin-Sirdaryo havzasi suv resurslaridan samarali foydalanish va 2000-yilda ekinlarning oʻsish davridagi sugʻorishlarni meʼyorida oʻtkazish maqsadida Vazirlar Mahkamasi qaror qiladi: 1. Qishloq xoʻjaligi organlari, shirkatlar, kooperativlar, boshqa suvdan foydalanuvchilar va suv xoʻjaligi tashkilotlarining suv resurslaridan oqilona foydalanishga doir ishlari qoniqarsiz deb hisoblansin. 2. Viloyatlar, kanallar tizimlari boʻyicha suv isteʼmoli limitlari va qishloq xoʻjaligi ekinlarini sugʻorishga ichki suv resurslarini qoʻshimcha ravishda jalb qilishga doir tadbirlar 1 va 2-ilovalarga* muvofiq tasdiqlansin. 3. Oʻzbekiston Respublikasi Qishloq va suv xoʻjaligi vazirligi, Andijon, Jizzax, Namangan, Sirdaryo, Toshkent, Fargʻona viloyatlari hokimliklari: suv isteʼmolining belgilangan limitlariga qatʼiy rioya qilinishini, suv resurslaridan oqilona foydalanilishini, qishloq xoʻjaligi ekinlarini oʻstirishda tuproqda nam saqlanishiga koʻmaklashuvchi agrotexnika tadbirlar kompleksi oʻz vaqtida oʻtkazilishini, zaruriyat boʻlganda, xoʻjaliklararo suv oborotlari joriy etilishini taʼminlasinlar, sugʻoriladigan suvning behuda oqizilishiga yoʻl qoʻymasinlar; tuproqda nam toʻplash, koʻp yillik oʻsimliklarni sugʻorish va shoʻr yuvishni oʻz vaqtida, sifatli tugallash uchun qishki boʻsh suv oqimlaridan toʻliq foydalanish boʻyicha chora-tadbirlarni ishlab chiqsinlar va amalga oshirsinlar; har bir viloyatda sugʻorish suvlarini nazorat qilish va ulardan oqilona foydalanish boʻyicha maxsus guruhlar tuzsinlar, suvdan foydalanish intizomini buzganlarni amaldagi qonun hujjatlariga muvofiq qatʼiy javobgarlikka tortsinlar; har bir suvdan foydalanuvchi bilan Vazirlar Mahkamasining “Oʻzbekiston Respublikasida suvdan cheklangan miqdorda foydalanish toʻgʻrisida” 1993-yil 3-avgustdagi 385-son qaroriga muvofiq suvdan foydalanish yuzasidan shartnomalar tuzilishini taʼminlasinlar va ularning bajarilishi ustidan qattiq nazorat oʻrnatsinlar; qishloq xoʻjaligi ekinlarining oʻsish davrida ularning qurib qolishiga yoʻl qoʻymaslik va moʻl hosil olish boʻyicha zarur chora-tadbirlar koʻrsinlar. 4. Oʻzbekiston Respublikasi Qishloq va suv xoʻjaligi vazirligi manfaatdor vazirliklar, idoralar bilan birgalikda davlatlararo Qayroqqum suv omborini (Tojikiston Respublikasi bilan kelishuv boʻyicha), shuningdek respublikamizdagi Andijon, Karkidon, Kosonsoy va boshqa suv omborlarini toʻldirish hamda ularning suv resurslaridan samarali foydalanish chora-tadbirlarini ishlab chiqsin va amalga oshirsin. 5. 2000-yilda Toʻqtagʻul suv ombori suv resurslarini saqlash va ekinlarni oʻsish davrida sugʻorishni taʼminlash maqsadida: Energetika va elektrlashtirish vazirligi Toʻqtagʻul suv omboridan qoʻshimcha suv oʻtkazish hisobiga yoz davrida Norin GES kaskadi ishlab chiqargan elektr quvvatini 3-ilovaga* muvofiq Oʻzbekiston Respublikasi energetika tizimiga olishni taʼminlasin; olingan elektr quvvati qiymatini “Qirgʻiz energo” AJning 11,8 mln. AQSh dollari miqdoridagi 1999-yilgi qarzi hamda joriy yilning qish-bahor davrida Qirgʻiziston Respublikasi bilan kelishilgan holda yetkazib beriladigan 152 mln. kub metr hajmidagi tabiiy gaz hisobiga kompensatsiya qilsin. 6. 2000-yilda ekinlarning oʻsish davrida suv resurslaridan foydalanish masalalarini nazorat qilish va tartibga solib borish boʻyicha 4-ilovaga* muvofiq tarkibda respublika komissiyasi tuzilsin. 7. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari B.M. Olimjonov zimmasiga yuklansin.